Fernando Grande-Marlaska

Fernando Grande-Marlaska Gómez, (Bilbo, Bizkaia, 1962ko uztailaren 26a) epailea da. Zuzenbideko karrera ikasita, oposizioak gainditu zituen, eta epailetzat lehen lana Santoñako herrian izan zuen. 1999an Bizkaiko Probintzia Auzitegiko epaile izendatu zuten.

2018tik Espainiako Barne Arazoetako ministroa da Pedro Sánchezen gobernuan.

 Auzitegi Nazionaleko ibilbidea 
2006ko ekainaren amaiera arte Espainiako Auzitegi Nazionaleko epaile aritu zen, eszedentzian zegoen Baltasar Garzon ordezkatuz. Haren ordezko aritutako hilabeteetan, ETA, Arnaldo Otegi eta Forum Filatelicoren aurkako operazioak zuzendu zituen, besteak beste.

Baltasar Garzon bere postura bueltatu zenez geroztik (2006ko uztailaren 1a), Espainiako Auzitegi Nazionaleko Zigor Arloko sekzioaren barnean geratu zen. 2007an Auzitegi Nazionaleko 3. Instrukzio epaitegia zuzentzen hasi zen, Teresa Palacios ordezkatuz.

Momentu horretan, Turkian Yak-42 hegazkinak izandako istripuaren kasua hartu zuen bere gain, non Afganistandik itzultzen ari ziren 62 militar espainiar hil ziren. Hala ere, lau hilabetean, kasua itxi egin zuen, Defentsa Ministerioa errugabe joz. Biktimek errekurtsoa jarri zuten, eta kasua berriz ireki behar izan zen.

2007ko abuztuaren 30ean, El Jueves aldizkariko bi marrazkilariren aurkako ahozko epaiketa zabaldu zuen, koroari egindako irainengatik. Garai horretan Grande-Marlaskak egindako hainbat instrukzio prozesurengatik Giza Eskubideen Europako Auzitegiak sei aldiz zigortu du Espainia, atxilotuen tortura salaketak kontuan ez hartu eta ez ikertzeagatik.

2012ko otsailaren 23an Auzitegi Nazionaleko Zigor Arloko presidente izendatu zuten, Javier Gomez Bermúdez epailearen ordez. Hurrengo urteko azaroaren 29an Botere Judizialaren Kontseilu Nagusiko bokal izendatu zuten, Alderdi Popularrak proposatuta.

 Barne Ministerioa 
2018an Pedro Sánchezek Barne Arazoetako Ministro izendatu zuen. 2020ko maiatzean, Diego Perez de los Cobos Madrilgo Guardia Zibileko buru nabarmena kargugabetu zuen Guardia Zibil horrek Espainiako Gobernua epaitegietara eramateko txosten itxuragabe batzuen zuzendari aritu ondoren, Covid-19aren alerta egoeran. Eskuindar oposizioaren kritika gogorrak entzun eta gero, Espainiako polizia nazionalen eta guardia zibilen soldataren igoera iragarri zuen ia berehala.

 Erreferentziak 

 Ikus, gainera 
 Aztnugal

 Kanpo estekak 

Kategoria:Bilbotarrak
Kategoria:Euskal Herriko LGBT pertsonak
Kategoria:Epaileak
Kategoria:Gizon homosexualak
Kategoria:LGBT politikariak
Kategoria:Espainiako ministroak
Kategoria:Deustuko Unibertsitateko ikasleak
Kategoria:Espainiako diputatuak XIII. legegintzaldian
Kategoria:Espainiako diputatuak XIV. legegintzaldian
Kategoria:Espainiako diputatuak XV. legegintzaldian